31999D0511
L 195/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 юли 1999 година
относно общ технически регламент за изискванията за включване към многослотови подвижни станции за мрежи с високоскоростно превключване на данните (HSCSD)
(нотифицирано под номер C(1999) 2029)
(текст от значение за ЕИП)
(1999/511/ЕO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/13/ЕО на Европейския парламент и на Съвета от 12 февруари 1998 г. относно крайните далекосъобщителни устройства и спътникови наземни станции, включително взаимното признаване на тяхното съответствие (1), и по-специално член 7, параграф 2, второто тире от нея,
(1)
като има предвид, че Комисията е приела мярката, идентифицираща вида крайни устройства, за който се изисква общ технически регламент, както и свързаното с нея заявление за обхват съгласно член 7, параграф 2, първо тире от Директива 98/13/ЕО;
(2)
като има предвид, че следва да бъдат приети съответните хармонизирани стандарти или части от тях, за изпълнение на съществените изисквания, които следва да бъдат трансформирани в общи технически регламенти;
(3)
като има предвид, че за да бъде гарантирана непрекъснатост на достъпа на производителите до пазарите, е необходимо да се разрешат преходни договорености относно устройствата, одобрени съгласно националните правила за типово одобрение;
(4)
като има предвид, че предложението е било представено на Комитета за одобряване на крайни устройства (АСТЕ) съгласно член 29, параграф 2;
(5)
като има предвид, че общият технически регламент, който ще бъде приет с настоящото решение, е в съответствие със становището на АСТЕ,
ПРИЕ НАСТОЯЩОТО РЕШЕНИЕ:
Член 1
1. Настоящото решение се прилага по отношение на крайни устройства, предназначени да бъдат свързани с обществената далекосъобщителна мрежа и попадащи в обхвата на хармонизирания стандарт, идентифициран в член 2, параграф 1.
2. Настоящото решение установява общ технически регламент относно изискванията към многослотови подвижни станции за мрежи с високоскоростно превключване на данните (HSCSD).
Член 2
1. Общият технически регламент включва хармонизирания стандарт, изготвен от съответния орган по стандартизация, който прилага - доколкото е възможно - съществените изисквания, упоменати в член 5, букви от в) до е) от Директива 98/13/ЕО. Позоваване на стандарта е посочено в приложението.
2. Крайните устройства, предмет на настоящото решение, са в съответствие с общия технически регламент, посочен в параграф 1 и доколкото е приложимо, отговарят на техническите регламенти, определени в Решения 98/574/ЕО (2) и 98/575/ЕО (3) на Комисията. Освен това те отговарят на основните изисквания, посочени в член 5, букви а) и б) от Директива 98/13/ЕО и отговарят на изискванията на други приложими директиви, и по-специално Директиви 73/23/ЕИО (4) и 89/336/ЕИО (5) на Съвета.
Член 3
Нотифицираните органи, определени за извършване на процедурите, посочени в член 10 от Директива 98/13/ЕO, следва - що се отнася до крайните устройства, предмет на член 1, параграф 1 от настоящото решение - да използват или гарантират използването на хармонизирания стандарт, посочен в приложението относно влизането в сила на настоящото решение.
Член 4
Адресати на настоящото решение са държавите-членки.
Съставено в Брюксел на 7 юли 1999 година.